Í dag kjósa íbúar í sex sveitarfélögum á Norðurlandi um sameiningu við nágrannasveitarfélögin. Kosið er um sameiningu fjögurra sveitarfélaga í Austur-Húnavatnssýslu og tveggja sveitarfélaga í Suður-Þingeyjarsýslu.
Fyrstu kjörstaðir voru opnaðir klukkan tíu í morgun og hægt verður að kjósa til tíu í kvöld þar sem lengst verður opið. Það er þó aðeins misjafnt eftir stöðum. Í Austur-Húnavatnssýslu eru samtals 1.365 á kjörskrá. Þar er kosið um sameinginu Blönduósbæjar, Húnavatnshrepps, Sveitarfélagsins Skagastrandar og Skagabyggðar. Viðræður um sameiningu hefur staðið með hléum frá 2017 en formlegur undirbúningur hófst í október 2019. Tæplega 1.900 íbúar yrðu í þessu sameinaða sveitarfélagi sem næði yfir rúma 4.500 ferkílómetra. Jón Gíslason er formaður samstarfsnefndar um sameiningu.
Í Suður Þingeyjarsýslu er kosið um sameinginu Skútustaðahrepps og Þingeyjarsveitar. Þar eru 967 á kjörskrá. Sameinað sveitarfélag yrði landfræðilega stórt, ríflega 12.000 ferkílómetrar, en ekki ýkja fjölmennt með ríflega 1.300 íbúa. Þarna hefur formlegur undirbúningur sameiningar staðið í tvö ár - hófst í júní 2019. Helgi Héðinsson er formaður samstarfsnefndar um sameiningu þar.
Klukkan tíu í morgun hófst kosning um sameiningu sveitarfélaga á tveimur svæðum á Norðurlandi - í Austur-Húnavatnssýslu og Suður-Þingeyjarsýslu. Formenn samstarfsnefnda um sameiningu vonast eftir góðri þátttöku íbúa í kosningunum.